钦定古今图书集成/方舆汇编/职方典/第1214卷 > 《长沙风土碑记》张谓
## 钦定古今图书集成/方舆汇编/职方典/第1214卷 > 《长沙风土碑记》张谓

《天文》：长沙一星，在轸四星之侧。上为辰象，下为郡县。
《遁甲》所谓沙土之墟，可以逃难，可以隐居者焉。其山
麓山，其水湘水，其畜宜鸟兽，其谷宜粳稻。厥草为繇，
杜若荃蘅留荑。车出焉。厥木维乔，椅桐桂柽，贞松
文梓生焉。篠簜娟娟于原野，碔砆照耀于喦谷。昔熊
绎始在此地，番君因之，而后定王国焉。汉道陵迟，董
卓狼顾。文台以三湘之众，绩著勤王；梁朝覆没，侯景
虎视。僧辩以一州之人，勋成定国。桓文之举，亦何加
焉。至于致礼旧君，请尸归葬，桓氏之子，可谓忠也；殒
身强寇，有死无辱，尹氏之子，可谓贞也。式蔡邓之宅，
足以厚儒风；表古初之坟，足以敦素行。齐鲁之俗，其
何远哉！巨唐八叶，元圣六载，正言待罪湘东，郡临江
湖，大抵卑湿，修短疵病，永违天常，而云“家有重膇之
人，乡无颁白之老”，谈者之过也。地边岭瘴，大抵炎热，
寒暑晦明，未愆时序，而云“秋有赫曦之日，冬无凛冽
之”气，传者之差也。巴蛇食象，空见于图书；鵩鸟似鸮，
但闻于词赋。则知前古之善恶，凡今之毁誉，焉可为
信哉？因征故老之言，用纪仙山之石。词曰：“舜去黄屋，
于焉巡游，禹逢元彝，于焉滞留。五岭南指，三湘北流，
邻联沧浪，边遥岣嵝。湖湘之下，青青众艸，有蕙有兰，
在江之岛，烟雨冥冥，波澜浩浩，不采不撷。弃捐远道。
湘江之上，青青众木。有柏有松，在岩之麓。风霜凄凄，
柯叶沃沃。不榱不栋，老死空谷。陆有玉璞，水有珠胎。
隋侯云亡，卞氏不来。湘云苍莽，湘月徘徊。贞石纪事，
层城之隈。”